M. Fronc, poslanec: (2008-04-10):
Keď sme prerokovávali vládnu novelu vysokoškolského zákona, tak som sa vtedy vyjadril, že je zle pripravená, že je to paškvil a že má veľa nášľapných mín. Vládna koalícia už jednu mínu sama opravila. To bol pozmeňujúci návrh, ktorý predložil poslanec za Smer pán Mamojka. A schválili sme túto opravu. Nakoniec ja som to ako spravodajca podporil aj som za to hlasoval, pretože si myslím, že bolo to potrebné. Ale ja navrhujem inú opravu. A najprv odcitujem z jedného listu, ktorý mi poslali, a dostal som ich viac: „Neviem, či ste si všimli § 57 ods. 7 zákona o vysokých školách a o zmene a doplnení a tak ďalej v znení neskorších predpisov, ktorý diskriminuje časť vysokoškolských študentov uchádzajúcich sa o vysokoškolské štúdium druhého stupňa zdravotníckych študijných odborov oproti študentom uchádzajúcich sa o vysokoškolské štúdium druhého stupňa iných študijných odborov.“ O čo tam ide? Paragraf 57 ods. 7 ako podmienku pre prijatie na druhý stupeň, to znamená magisterské štúdium, vysokoškolského štúdia zdravotníckych študijných programov stanovuje jednoročnú prácu v zdravotníckych zariadeniach. Chcem povedať, že je to neuveriteľné, je to nútená práca. To nie je o praxi ako súčasti vzdelávacieho programu, pretože prax beží u rôznych študentov aj u študentov takýchto študijných programov. Je to jednoducho o riešení podľa mňa nedostatku pracovníkov stredných kádrov v zdravotníckych zariadeniach. A neviem si predstaviť, ako to mohlo vzniknúť. To je snáď nápad, ktorý mohol vzniknúť naozaj len v boľševickom mozgu. A poviem aj, že je to preto, lebo tých, ktorí tu sú predsa len trošku prv narodení, a prv narodení, myslím, majú dokonca viac ako 60 rokov, si dobre pamätajú ešte obdobie, keď dostali ste po ukončení vysokoškolského štúdia umiestenku tzv. a museli ste nastúpiť, boli ste rodák, povedzme, zo Sniny, ale v Aši na povinnú prácu. A toto je rovnaký nápad. A dokonca si nemyslím, že to je v tomto prípade, rovno to poviem, nápad ministra Mikolaja. Poznám, ako takéto zákony vznikajú. A je to určite podľa mňa nápad ministra zdravotníctva Ivana Valentoviča. A minister Mikolaj urobil chybu v tom, že jednoducho to neustrážil a nedal si pozor na to, čo mu tam podsunuli v tejto oblasti ako zrejme zásadnú pripomienku, kde vždy istým spôsobom zdravotníctvo vstupovalo do vysokoškolského zákona a vôbec do vzdelávania. A do istej miery to aj, pokiaľ to bolo rozumné, bolo rešpektované. A tak ja vás chcem požiadať a vyzvať, aby ste naozaj podporili túto novelu vysokoškolského zákona, ktorá v druhom čítaní pomôže opraviť veci, ktoré sú nášľapnými mínami. A to, že nehovorím do vetra, spomeniem, že včera večer nielen ja, ale všetci poslanci výboru pre vzdelanie dostali otvorený list študentov vysokých škôl proti doterajšiemu spôsobu vyberania školného. Ja som už na to upozorňoval viackrát, ale tiež som nebol braný vážne, keď som spomínal napr., že študenti, tak ako je zadefinované, že dostávajú sociálne štipendiá, niektorí dokonca prídu o sociálne štipendiá, i keď majú nárok na to, pretože spĺňajú sociálne podmienky. Ale ja vám ten list prečítam a poviem vám o ňom aj s tým, čo tam sa ďalej píše: „Vážené poslankyne a poslanci, ministerstvo školstva, zástupcovia médií a všetci zainteresovaní, toto je iniciatíva dotknutých študentov, ktorí boli vyzvaní na zaplatenie školného v akademickom roku 2007/2008. Súhlasíme s princípom jedno štúdium zadarmo. A to, čo je navyše, nech si každý zaplatí. Zavedenie platenia školného pre študentov, ktorí prekročili štandardnú dĺžku štúdia alebo študujú súbežne, je podľa nás vhodné a správne, ale nie výpalníckym spôsobom, ako sa to deje dnes. Väčšina vysokých škôl si nesplnila svoju zákonnú povinnosť o zverejnení výšky školného najneskôr dva mesiace pred posledným dňom určeným na podávanie prihlášok, ktorá im vyplýva z § 92 o vysokých školách v znení neskorších predpisov. Nemôžeme súhlasiť so zmenou podmienok štúdia v priebehu roka, keďže pri zápise a ani neskôr sme neboli dostatočne informovaní. Personál na študijných oddeleniach nebol pripravený odpovedať na naše otázky. Aj predstavitelia jednotlivých fakúlt mali vo veciach školného podobný chaos, pretože zákon je veľmi nejasný a nedá sa jednoznačne interpretovať. Je to, ako by ste bežali maratón a v polovici vám povedali, že musíte zrazu bežať na jednej nohe. Rovnako sa  porušujú vnútorné predpisy vysokých škôl, v ktorých je jednoznačne stanovený spôsob a termíny splatnosti školného v rozpore s tými, ktoré nám boli písomne oznámené. Platiť školné na niektorých školách až do výšky 40 000 Sk za celý akademický rok musia aj študenti, ktorí sa len zapísali na štúdium, ale nenastúpili naň, alebo aj študenti, ktorí si v polovici akademického roka štúdium prerušili. Retroaktívne sú postihnutí aj študenti, ktorí štúdium zanechali dávno pred nadobudnutím účinnosti príslušného zákona a boli prijatí na bezplatné študijné odbory. Platenie ale postihuje aj nadaných študentov, ktorí stíhajú súčasne dve vysoké školy v plnom nasadení. A nezostáva im voľný čas na získanie finančných prostriedkov. Navyše sa mnohým študentom hrozí disciplinárnym konaním a vylúčením zo štúdia. Zvlášť sa obávajú študenti posledných ročníkov, ktorých čakajú štátnice a ktorí chcú úspešne skončiť svoje štúdium. Apelujeme týmto na všetkých kompetentných, aby si nezatvárali oči pred nespravodlivosťou, ktorá sa deje z tlaku ministerstva školstva na verejné vysoké školy, a aby sa pričinili o nápravu súčasného stavu. Prosíme, pomôžte nám vyriešiť tento problém. Dotknutí študenti.“ Mnohé veci vznikli, pretože je to tam zle naformulované. A som presvedčený, že sú tam veci o sociálnych štipendiách. Keď som upozorňoval, že jednoducho keď formulujú, že externý študent aj keď má podmienky na sociálne štipendium, nemôže ho dostať, že to je zlá formulácia a jednoducho sa stane teraz, že keď niekto študuje ako vynikajúci študent dva študijné programy, na jednom z nich je externe, tak už nedostane sociálne štipendium. Napr. takéto tvrdé dopady a iné sú tam. Nechcem to rozoberať, chcem len povedať, že toto nám poslali všetkým s tým, že nám oznamujú, že zajtra, pokiaľ to tu vidím, áno, zorganizujú tuná demonštráciu pred parlamentom. Chcem veľmi otvorene hovoriť ku kolegom z vládnej koalície. Boli o tom informovaní, dostal to každý z nás. Ja viem, že večer o ôsmej si už obyčajne nechodíte pozerať e-maily. No ja som si e-mail pozrel. A preto chcem povedať a vyzvať kolegov z vládnej koalície, tento môj návrh naozaj je o tom, aby sme zrušili nútenú prácu. Ale ak posuniete návrh tohto vysokoškolského zákona, teda jeho novely, do druhého čítania, môžeme spolu opraviť aj tieto veci. A môžeme to potom urobiť veľmi rýchlo, pretože bude zákon v druhom čítaní. Keď sa to dá urobiť, nemusí nastávať celý proces od začiatku a môžeme jednoducho pomôcť tým študentom. Naozaj doteraz vysokoškolský zákon, tak ako bol prijatý pre študentov, neurobil nič, len im ublížil. A preto vás žiadam, aby sme sa spoločne o to pokúsili, posunuli návrh tejto malej novely do druhého čítania a spolu opravili tie veci, ktoré hrubo poškodzujú študentov. Ďakujem, pán predseda.